**Vyhlásenie Rady OZ PŠaV na Slovensku**

Rada Odborového zväzu pracovníkov školstva a vedy na Slovensku vyjadruje zásadnú nespokojnosť s tým, že minister školstva, vedy, výskumu a športu SR dlhodobo odkladá riešenie otázky valorizácie tarifných platov pedagogických a odborných zamestnancov regionálneho školstva a učiteľov vysokých škôl v roku 2017. Upozorňujeme, že minister školstva dal v minulosti opakovane verejný prísľub, že tarifné platy všetkých pedagogických a odborných zamestnancov a učiteľov vysokých škôl sa zvýšia od 1. septembra 2017 o 6 %. Napriek tomu neuskutočnil do dnešného dňa žiadne kroky k realizácii týchto sľubov. Obávame sa, že niektoré mesta, obce a samosprávne kraje preto doposiaľ nevyčlenili potrebné finančné prostriedky na tento účel a nepristúpia k uvedenej valorizácii platov zamestnancov školstva pôsobiacich v rámci ich originálnych kompetencií. Z tohto dôvodu vyzývame ministra P. Plavčana a vládu SR, aby neodkladne uskutočnili potrebné legislatívne opatrenia na zabezpečenie sľubovanej valorizácie tarifných platov pedagogických a odborných zamestnancov a učiteľov vysokých škôl, ktoré budú záväzné aj pre mestá, obce a samosprávne kraje. V prípade nesplnenia verejného prísľubu nevylučujeme, že Odborový zväz pracovníkov školstva a vedy na Slovensku zmobilizuje svoju členskú základňu a využije všetky dostupné prostriedky na presadenie spravodlivého prístupu v odmeňovaní všetkých zamestnancov školstva. Zdôrazňujeme, že momentálna situácia opätovne dokazuje potrebu systémového riešenia v záujme zjednotenia financovania zamestnancov školstva tak, ako to žiadame v **Petícii** vláde SR za zjednotenie financovania a riadenia verejného regionálneho školstva z roku 2016.

Kežmarské Žľaby 25. 5. 2017